Policia

Le policia es un organo executive de un stato con cargas de combatter le criminalitate assi como mantener le ordine e securitate public. Le officiales del policia, policieros, ha le potentia a arrestar suspectes e coager legalmente.

Le policia ha multe deberes. Illes es un del servicios de emergentia. Illes interveni contra crimines currente, investiga crimines passate e adjuta le administration de justitia. Al contrario al militares, illes travalia contra problemas interne e non contra aggressores externe (ma gendarmerias pote face ambe rolos). Policias sovente ha deberes extra le criminalitate, per exemplo illes sovente recerca de personas disparite e dirige circulation. Le policia es usualmente un organo del sector public e fundate per impostos.

Le prime policia professional e uniformate era establite in Paris in 1667. Durante le prime medio del seculo 19, iste policias reimplaciava systemas discentralisate de vigilatores. Policias ha devenite ubique trans le mundo. Nonobstante, lor travalio pote causar controversia, a causa de corruption, brutalitate e autoritatismo.

Policias ha multe nomines in linguas e paises differente. Le majoritate es un derivation del parola francese police.

Etymologia
Le termino proveni del greco antique πολιτεία (politeía) 'administration statal' o 'politica'. Isto es relatate al parola πόλις (polis) 'urbe'. Le parola grec deveniva politia in latin e police in francese.


Categoria:Stato